Olje- og energidepartementet

Prop. 31 L

(2023–2024)

Proposisjon til Stortinget (forslag til lovvedtak)

Endringer i lovgivningen som følge av nye navn på Olje- og energidepartementet, Petroleumstilsynet og Oljedirektoratet

Tilråding fra Olje- og energidepartementet 8. desember 2023,
godkjent i statsråd samme dag.
(Regjeringen Støre)

# Hovedinnholdet i proposisjonen

Olje- og energidepartementet, Petroleumstilsynet og Oljedirektoratet endrer navn til henholdsvis Energidepartementet, Havindustritilsynet og Sokkeldirektoratet med virkning fra og med 1. januar 2024, jf. kgl.res. 15. september 2023 nr. 1454 om Nye navn på Oljedirektoratet og Petroleumstilsynet og kgl.res. 16. oktober 2023 nr. 1668 om Endringer i regjeringens sammensetning, statsrådenes ansvarsområder og endringer i departementsstrukturen og departmentsnavn. Endringer blant statssekretærene.

Det innebærer at det må gjøres endringer i de lovene som viser direkte til departementet og etatene ved navn.

For Olje- og energidepartementet gjelder dette lov 27. mai 2016 nr. 14 om skatteforvaltning (skatteforvaltningsloven). Departementets forslag innebærer at henvisningen til Olje- og energidepartementet endres til Energidepartementet.

Petroleumstilsynet er nevnt i lov 9. mars 1973 nr. 14 om vern mot tobakksskader (tobakksskadeloven), lov 4. juni 1993 nr. 58 om allmenngjøring av tariffavtaler m.v (allmenngjøringsloven), lov 15. mai 2008 nr. 35 om utlendingers adgang til riket og deres opphold her (utlendingsloven) og lov 17. juni 2016 nr. 73 om offentlige anskaffelser (anskaffelsesloven). Departementets forslag innebærer at henvisningen til Petroleumstilsynet i de nevnte lovene endres til Havindustritilsynet.

Oljedirektoratet er nevnt i lov 21. desember 1990 nr. 72 om avgift på utslipp av CO2 i petroleumsvirksomhet på kontinentalsokkelen (lov om avgift på utslipp av CO2) og lov 22. mars 2019 nr. 7 om mineralvirksomhet på kontinentalsokkelen (havbunnsmineralloven). Departementets forslag innebærer at henvisningen til Oljedirektoratet endres til Sokkeldirektoratet.

Endringene skal sørge for at lovene viser til riktig navn på departementet og etatene etter navneendringen.

# Bakgrunn og departementets forslag

Olje- og energidepartementet, Petroleumstilsynet og Oljedirektoratet endrer navn til henholdsvis Energidepartementet, Havindustritilsynet og Sokkeldirektoratet med virkning fra og med 1. januar 2024.

Skatteforvaltningsloven § 3-5 andre ledd viser i dag til Olje- og energidepartementet, tobakksskadeloven § 29 tredje ledd første punktum, allmenngjøringsloven § 11 femte ledd, utlendingsloven § 27 fjerde ledd og anskaffelsesloven § 6 fjerde ledd viser til Petroleumstilsynet, og lov om avgift på utslipp av CO2 § 4 første ledd andre punktum og andre ledd andre punktum og havbunnsmineralloven § 3-3 første ledd viser til Oljedirektoratet.

På bakgrunn av navneendringene er det nødvendig å endre henvisningene til henholdsvis Energidepartementet, Havindustritilsynet og Sokkeldirektoratet. Forslaget følger i all hovedsak systematikken i lovbestemmelsene det gjelder slik de er utformet i dag, som innebærer å henvise til organene ved navn. Departementet har vurdert å endre til generelle benevninger, men på bakgrunn av bestemmelsenes innhold og utforming er det gode grunner til at organene fortsatt benevnes ved navn. Generelle benevninger kan vurderes senere, ved større revisjoner av de aktuelle lovene.

Olje- og energidepartementet foreslår derfor at navnet på de aktuelle organene endres i de omtalte bestemmelsene.

Det foreslås at endringsloven trer i kraft fra den tiden Kongen bestemmer.

Forslaget har ikke vært på høring fordi dette anses åpenbart unødvendig, jf. utredningsinstruksen punkt 3-3 andre ledd tredje kulepunkt. De nye navnene er bestemt, og lovforslaget er en ren oppfølging av de bestemte navneendringene.

# Økonomiske og administrative konsekvenser

Lovforslaget medfører i seg selv ingen økonomiske og administrative konsekvenser. Navneendringene ellers, medfører noen slike konsekvenser, men det blir håndtert innenfor gjeldende rammer.

# Merknader til lovforslaget

Endringen av navnet Olje- og energidepartementet

I skatteforvaltningsloven § 3-5 andre ledd foreslås navnet «Olje- og energidepartementet» endret til «Energidepartementet».

Endringer av navnet Petroleumstilsynet

I tobakksskadeloven § 29 tredje ledd første punktum, allmenngjøringsloven § 11 femte ledd, utlendingsloven § 27 fjerde ledd og anskaffelsesloven § 6 fjerde ledd foreslås navnet «Petroleumstilsynet» endret til «Havindustritilsynet». I tobakksskadeloven § 29 tredje ledd første punktum foreslås for øvrig en mindre språklig endring.

Endringer av navnet Oljedirektoratet

I lov om avgift på utslipp av CO2 § 4 første ledd andre punktum og andre ledd andre punktum og havbunnsmineralloven § 3-3 første ledd. endres navnet «Oljedirektoratet» til «Sokkeldirektoratet». I lov om avgift på utslipp av CO2 § 4 andre ledd andre punktum foreslås for øvrig en mindre språklig endring.

Olje- og energidepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i lovgivningen som følge av nye navn på Olje- og energidepartementet, Petroleumstilsynet og Oljedirektoratet.

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i lovgivningen som følge av nye navn på Olje- og energidepartementet, Petroleumstilsynet og Oljedirektoratet, i samsvar med et vedlagt forslag.

Forslag

til lov om endringer i lovgivningen som følge av nye navn på Olje- og energidepartementet, Petroleumstilsynet og Oljedirektoratet

I

I lov 9. mars 1973 nr. 14 om vern mot tobakksskader skal § 29 tredje ledd første punktum lyde:

Havindustritilsynet fører tilsyn med at reglene i og i medhold av §§ 25 og 28 a overholdes innen det ansvarsområdet tilsynet har i petroleumsvirksomheten i henhold til arbeidsmiljøloven.

II

I lov 21. desember 1990 nr. 72 om avgift på utslipp av CO2 i petroleumsvirksomhet på kontinentalsokkelen gjøres følgende endringer:

§ 4 første ledd andre punktum skal lyde:

Operatøren har det direkte ansvar for beregning innrapportering og betaling av samlet avgiftsbeløp til Sokkeldirektoratet på vegne av samtlige rettighetshavere.

§ 4 andre ledd andre punktum skal lyde:

Dokumentasjon for petroleumsmåling og beregning av avgiften skal sendes Sokkeldirektoratet senest en måned etter utløpet av hver termin.

III

I lov 4. juni 1993 nr. 58 om allmenngjøring av tariffavtaler m.v. skal § 11 femte ledd lyde:

Havindustritilsynet har innenfor sitt myndighetsområde tilsvarende tilsynsansvar og myndighet som nevnt i første til fjerde ledd.

IV

I lov 15. mai 2008 nr. 35 om utlendingers adgang til riket og deres opphold her skal § 27 fjerde ledd lyde:

Havindustritilsynet har innenfor sitt myndighetsområde tilsvarende tilsynsansvar og myndighet som nevnt i første, annet og tredje ledd.

V

I lov 27. mai 2016 nr. 14 om skatteforvaltning skal § 3-5 andre ledd lyde:

(2) Opplysninger som skattemyndighetene får i henhold til § 8-10, kan gis til Energidepartementet uten hinder av taushetsplikten.

VI

I lov 17. juni 2016 nr. 73 om offentlige anskaffelser skal § 6 fjerde ledd lyde:

Havindustritilsynet har innenfor sitt myndighetsområde tilsvarende tilsynsansvar og myndighet som nevnt i tredje ledd.

VII

I lov 22. mars 2019 nr. 7 om mineralvirksomhet på kontinentalsokkelen skal § 3-3 første ledd innledningen lyde:

Rettighetshaveren skal senest fem uker før aktiviteten etter en undersøkelsestillatelse påbegynnes sende en melding til departementet, Sokkeldirektoratet, Sjøfartsdirektoratet, Fiskeridirektoratet, Havforskningsinstituttet, Kystverket og Forsvarsdepartementet med opplysninger om

VIII

Loven gjelder fra den tiden Kongen bestemmer.